### NN 89/2021 (11.8.2021.), Odluka Agencije za elektroničke medije klasa: UP/I-612-12/21-02/0005, urbroj: 567-06/04-21-05 od 2. kolovoza 2021.

Agencija za elektroničke medije

1637

Vijeće za elektroničke medije, u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir Bučević, Vanja Gavran, Katija Kušec, Anita Malenica i Davor Marić, članovi Vijeća, na temelju odredbe članka 73. stavka 7. i 8. Zakona o elektroničkim medijima (»Narodne novine«, broj 153/09, 84/11, 94/13 i 136/13), nakon provedenog postupka nadmetanja sukladno Obavijesti o namjeri davanja koncesije za obavljanje djelatnosti pružanja medijske usluge radija br. 5/21, klasa: UP/I-612-12/21-02/0005, urbroj: 567-06/04-21-01, »Narodne novine« broj 64/21 i utvrđivanja uvjeta za davanje koncesije, na 30-21 sjednici održanoj 28. srpnja 2021., donijelo je

ODLUKU

I. Nakon provedenog postupka nadmetanja sukladno Obavijesti o namjeri davanja koncesije za obavljanje djelatnosti pružanja medijske usluga radija br. 5/21 za područje Grada Zagreba i Zagrebačke županije (Z-ZG2), 101,0 MHz, objavljene na temelju Odluke Vijeća za elektroničke medije od 2. lipnja 2021., kao najpovoljniji ponuditelj odabrano je trgovačko društvo TOP RADIO d.o.o., Palmotićeva ulica 7, Zagreb, OIB: 53278362562 te mu se daje koncesija za obavljanje djelatnosti pružanja medijske usluge radija na predmetnom području.

II. Vrijeme trajanja koncesije je 15 (petnaest) godina.

III. Visina godišnje naknade za koncesiju sastoji se od fiksnog i varijabilnog dijela. Fiksni dio godišnje naknade za koncesiju plaća se na svakih 50.000 stanovnika u iznosu od 500,00 kuna. Varijabilni dio godišnje naknade za koncesiju plaća se u iznosu od 0,15% od ukupnoga godišnjeg bruto prihoda koje je u prethodnoj godini ostvario ponuditelj. Varijabilni dio godišnje naknade za koncesiju ponuditelj plaća na iznos ostvarenog ukupnog godišnjeg bruto prihoda od obavljanja djelatnosti pružanja medijskih usluga televizije i radija iznad 5.000.000,00 kuna. Minimalni iznos godišnje naknade za koncesiju iznosi 500,00 kuna.

IV. Odabrani ponuditelj je obvezan u roku od 60 (šezdeset) dana od dana objave ove Odluke u »Narodnim novinama« uputiti Hrvatskoj regulatornoj agenciji za mrežne djelatnosti (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelj u tom roku ne podnese zahtjev Hrvatskoj regulatornoj agenciji za mrežne djelatnosti, smatrat će se da je odustao od koncesije.

V. Sukladno članku 22. stavku 5. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 131/13) Hrvatska regulatorna agencija za mrežne djelatnosti dužna je obaviti tehnički pregled u roku od 30 (trideset) dana od dana dostavljenog zahtjeva iz točke IV., a ako to nije u mogućnosti, dužna je pisano obavijestiti Vijeće.

VI. Rok za sklapanje ugovora o koncesiji je 120 (stotinu i dvadeset) dana od dana objave ove Odluke u »Narodnim novinama«. Ako odabrani ponuditelj u tom roku ne sklopi ugovor o koncesiji, Vijeće će poništiti odluku o davanju koncesije, a odabrani ponuditelj nema pravo na naknadu štete. Ostvarivanje koncesije, odnosno pravo obavljanja djelatnosti radija na temelju provedenog postupka nadmetanja odabrani ponuditelj stječe na temelju ove Odluke i sklopljenog ugovora o koncesiji.

VII. Ova Odluka objavljuje se u »Narodnim novinama«.

Obrazloženje

Vijeće za elektroničke medije na 22-21 sjednici održanoj 2. lipnja 2021. godine donijelo je Odluku o objavi Obavijesti o namjeri davanja koncesije za obavljanje djelatnosti pružanja medijske usluge radija br. 5/21 (dalje: Obavijest). Prije objave Obavijesti izvršena je procjena vrijednosti koncesije te je izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijske usluge radija na području Grada Zagreba i Zagrebačke županije (Z-ZG2).

Obavijest je objavljena u »Narodnim novinama« broj 64 od 9. lipnja 2021. godine, a u propisanom roku sukladno Obavijesti ponudu su dostavili ponuditelji TOP RADIO d.o.o., Dvadesetičetirisedam d.o.o., Radio 101 d.o.o., ZWEI 01 d.o.o., HURiN promocija d.o.o., 101 FM Radio d.o.o., Nepce svijet d.o.o. i Crodux inženjering d.o.o.

Vijeće je provelo postupak razmatranja i ocjene zaprimljenih ponuda u skladu s odredbama Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija te utvrđivalo ispunjavanje uvjeta u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 83/14).

U postupku se prvo utvrđivalo sadrže li prispjele ponude:

– dokaze o ispunjavanju uvjeta propisanih obaviješću o namjeri davanju koncesije,

– programsku osnovu koja mora sadržavati programsku shemu kojom se određuje:

•     vrsta radijskog programa, odnosno njihovo razvrstavanje u pojedine skupine,

•     predviđeni kvantitativni razmjer između pojedinih skupina sadržaja,

•     predviđeni opseg vlastitih i udio hrvatskih audio djela iz članka 38. i 39. ZEM-a,

•     vrijeme objavljivanja iz članka 36. ZEM-a.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– izvadak iz sudskog registra ili drugog propisanog registra u Republici Hrvatskoj,

– izvod iz kaznene evidencije ili javno ovjerovljenu izjavu da podnositelju i osobi ovlaštenoj po zakonu za zastupanje nije izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca,

– potvrdu nadležne porezne uprave o nepostojanju duga vezano za porezne obveze i obveze za mirovinsko i zdravstveno osiguranje,

– potvrdu nadležnog trgovačkog suda da nije podnesen prijedlog za otvaranje postupka predstečajne nagodbe,

– potvrdu nadležnog trgovačkog suda da nije otvoren postupak predstečajne nagodbe,

– druge isprave propisane javnim natječajem i/ili natječajnom dokumentacijom.

U postupku pregleda i ocjene ponuda Vijeće je zatražilo sukladno članku 20. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 131/13) pojašnjenje ponude ponuditelja Nepce svijet d.o.o. vezano uz tablicu s klasifikacijom emisija u kojoj će biti navedene vrste audiovizualnog programa, odnosno njihovo razvrstavanje u pojedine skupine; naziv emisije, kategorija programa (informativni, zabavni glazbeni….), trajanje, broj emitiranja tjedno uz podatak ulazi li emisija u vlastitu proizvodnju ili ne; programska shema za 7 dana programa, od ponedjeljka do nedjelje; tablica s izračunom vlastite proizvodnje, odnosno predviđeni opseg vlastitih audiovizualnih djela iz članka 38. ZEM-a. Iz ponude nije vidljivo na koji je način ostvarena vlastita proizvodnja. Uz emisije vlastite proizvodnje u tablicu je potrebno uračunati i udio hrvatske glazbe prema članku 39. stavak 2. Zakona o elektroničkim medijima (20%).

U svom očitovanju ponuditelj Nepce svijet d.o.o. pojasnio je ponudu na način da je moguće jasno razaznati klasifikaciju programskog sadržaja i udjele vlastite proizvodnje.

Utvrđeno je da pojašnjenje ponude Nepce svijet d.o.o. nije rezultiralo izmjenom ponude te da predmetna ponuda udovoljava uvjetima sukladno Obavijesti te dokumentaciji za nadmetanje.

Nadalje, zatraženo je očitovanje ponuditelja Crodux inženjering d.o.o. vezano uz poglavlje pod naslovom »Klasifikacija emisija« budući je pogrešno izračunan programski segment, odnosno emisija Vijesti. Osim toga, kod izračuna hrvatske glazbe u vlastitu proizvodnju bilo je uvršteno svih 10 glazbenih emisija iz klasifikacije. Zbog toga te minute nisu mogle biti ubrojene u vlastitu proizvodnju.

U svom očitovanju ponuditelj Crodux inženjering d.o.o. pojasnio je ponudu na način da je ispravio pogrešan izračun, a samim time je računski ispravljen i udio vlastite proizvodnje. Također je ispravljen pogrešan izračun postotka hrvatske glazbe.

Utvrđeno je da pojašnjenje ponude Crodux inženjering d.o.o. nije rezultiralo izmjenom ponude te da predmetna ponuda udovoljava uvjetima sukladno Obavijesti te dokumentaciji za nadmetanje.

Vijeće je pristupilo pregledu ponuda te je provelo postupak ocjenjivanja programskih uvjeta (kvaliteta programa, vrijeme objavljivanja, količina vlastite proizvodnje, prilagođenost programa javnom interesu područja koncesije, te udio europskih audiovizualnih djela i djela neovisnih proizvođača) sukladno kriterijima iz članka 73. stavka 4. Zakona o elektroničkim medijima (»Narodne novine« broj 153/09, 84/11, 94/13 i 136/13 – dalje: ZEM) za davanje koncesija.

Utvrđeno je da ponude TOP RADIO d.o.o., Dvadesetičetirisedam d.o.o., Radio 101 d.o.o., ZWEI 01 d.o.o., HURiN promocija d.o.o., 101 FM Radio d.o.o., Nepce svijet d.o.o. i Crodux inženjering d.o.o. zadovoljavaju javni interes, da su ponude na javni natječaj cjelovite u pogledu predložene programske osnove, kao i ostvarivanja tehničkih, prostornih, financijskih i kadrovskih uvjeta za obavljanje djelatnosti pružanja medijske usluge radija te time u potpunosti zadovoljavaju kriterije propisane Zakonom i podzakonskim aktima kako bi se mogla donijeti meritorna odluka.

Utvrđeno je da nema pravnih i stvarnih zapreka za glasovanjem te se pristupilo tajnom glasovanju o ponudama koristeći glasačke listiće.

Na temelju prebrojanih glasova utvrđeni su rezultati te je Vijeće potrebnom većinom glasova (6 glasova), a temeljem odredbe čl. 17. st. 3. Poslovnika o radu Vijeća za elektroničke medije, tajno putem glasačkih listića, odlučilo da se koncesija za obavljanje djelatnosti pružanja medijske usluge radija na području Grada Zagreba i Zagrebačke županije (Z-ZG2) daje ponuditelju trgovačkom društvu TOP RADIO d.o.o.

Jedan glas dobila je ponuda ponuditelja ZWEI 01 d.o.o.

TOP RADIO d.o.o. se izdvojio svojom ponudom kako programskom kvalitetom, odabirom vjerodostojne profesionalne uredničko-novinarske ekipe, tako i financijski odgovornom i realnom procjenom. Ponuda se ističe kako visinom osiguranih financijskih sredstava tako i predviđenim brojem zaposlenika koji će se zaposliti.

Ovaj ponuditelj, shodno ponuđenom programu, trebao bi omogućiti slušateljima atraktivan glazbeni, zabavni i informativni program.

Ponuditelj se također obavezuje aktivno uključiti slušatelje u kreiranje programa, posebice glazbenog, na način da će redovito ispitivati mišljenje ne samo o sadržaju programa već i o njegovoj kvaliteti. Također, ponuditelj se u ponudi obvezao na primjenu tehnologije vizualnog radija te pojačanog emitiranja programa izvan prostora studija. Ponudio je razvoj digitalnog segmenta radija sukladan aktualnim svjetskim trendovima, od razvoja podcasta, dodatnih streaminga do razvoja novih talenata u segmentu radija a unutar ukupne kreativne industrije.

Na temelju ponude TOP RADIO d.o.o. obavezuje se sadržaje obrađivati na kvalitetan i istraživački način.

Također, ponuditelj se obavezuje da će i ostalim dijelovima programa – obrazovanju, kulturi i sportu – novinarski i urednički pristupiti na podjednako kvalitetan način.

Slijedom svega iznesenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/21-02/0005
 Urbroj: 567-06/04-21-05
 Zagreb, 2. kolovoza 2021.

Vijeće za elektroničke medije
 Predsjednik
 Vijeća za elektroničke medije
 Josip Popovac, v. r.